Լեո Միլոնաս

Իլիաս Լեո Միլոնաս (, ), ամերիկացի փաստաբան, որը դատավոր է աշխատել Նյու Յորք նահանգում (1972-1998)։ Նյու Յորք քաղաքի փաստաբանական պալատի նախագահ (2002-2004), «Pillsbury» իրավաբանական ընկերության գործընկեր (1999 թվականից)։ Ամերիկյան փաստաբանների ասոցիացիայի անդամ է։ Սուրբ Անդրեաս առաքյալի միաբանության անդամ, կրում է Կոստանդնուպոլսի տիեզերական պատրիարքության նոմոֆիլակոսի արքոնտի տիտղոս։

Կենսագրություն 

Ծնվել է հույն ներգաղթյալի ընտանիքում։ Նրա հայրը ռեստորանատեր էր Հարլեմում (Նյու Յորք)։ Ավարտել է Նյու Յորքի Քաղաքային քոլեջը (1957) և Բրուքլինի իրավաբանական դպրոցը իրավագիտության բակալավրոսի աստիճանով (1960)։ 1960-1972 թվականներին զբաղվել է իրավաբանական պրակտիկայով։ 1972 թվականի դեկտեմբերին Միլոնասը սկսել է աշխատել Նյու Յորքի քրեական դատարանում։ 1976-1978 թվականներին եղել է Նյու Յորք նահանգի Գերագույն դատարանի դատավորի պաշտոնակատար։ 1978-1979 թվականներին՝ Նյու Յորք նահանգի Գերագույն դատարանի դատավոր։ 1979-1981 թվականներին նա աշխատել է Նյու Յորք քաղաքի դատարանների կառավարչի տեղակալի պաշտոնում։ 1982-1993 և 1996-1998 թվականներին Միլոնասը Նյու Յորքի Գերագույն դատարանի վճռաբեկ բաժնի կրտսեր դատավոր էր (առաջին դատական դեպարտամենտ)։ 1993-1995 թվականներին նա Նյու Յորք նահանգի դատարանների 
կառավարիչն էր։

1999 թվականից գործընկեր է «Pillsbury» իրավաբանական ընկերությունում։ Նա մասնագիտանում է առևտրային բարդ դատավարությունների, բողոքների և վեճերի այլընտրանքային կարգավորման ոլորտում։ Նրա հաճախորդներն են «General Electric», «Viacom», «Pfizer», «Schering-Plough», «Bombardier», «Deutsche Bank», «BNY Mellon», «Marubeni America Corp.», «American Express», «Petróleos de Venezuela, SA» և «The Bank of Cyprus» ընկերությունները։ 

2003 թվականից Միլոնասը Նահանգների դատարանների ազգային կենտրոնի (NCSC) տնօրենների խորհրդի անդամ է։ 1974-1980 թվականներին եղել է այդ կազմակերպության անդամ։

Իրավագիտության ոլորտում բազմաթիվ հեղինակավոր պարգևների և մրցանակների դափնեկիր է։

Ակտիվորեն ներգրավված է բազմաթիվ քաղաքացիական և կառավարական հաստատությունների գործունեության մեջ։ «Legal Aid Society», «Fund for Modern Courts», «New York Urban League», «Fund for the City of New York», «Judges & Lawyers Breast Cancer Alert» և այլ կազմակերպությունների անդամ է։

Անձնական կյանք 
Ամուսնացած է Հելենի հետ, նրանք ունեն երկու երեխա։

Ծանոթագրություններ 

Ամերիկացի իրավաբաններ
Ամերիկացի փաստաբաններ